አየር መንገዱ 22 የመንገደኛ አውሮፕላኖችን ለጭነት አገልግሎት አሰማራ
አዲስ አበባ፦ የኢትዮጵያ አየር መንገድ በ22 የመንገደኛ አውሮፕላኖቹ ላይ የምህንድስና ማስተካከያ በማድረግ ለጭነት አገልግሎት ተግባር ማሰማራቱን ገለጸ። አውሮፕላኖቹን ለጭነት አገልግሎት እንዲውሉ በማጥናትና በማስተካከል የምህንድስና ስራ ላይ ለተሳተፉ ምስጋናውን አቅርቧል ።
የኢትዮጵያ አየር መንገድ ለዝግጅት ክፍላችን በላከው መግለጫ እንዳስታወቀው፤ የዓለም ኢኮኖሚ እንቅስቃሴን ያቀዛቀዘው የኮሮና ቫይረስ (ኮቪድ-19) በተለየ ሁኔታ የአየር መንገድ ኢንዱስትሪውን ከ90 በመቶ በላይ እንዲቆም አድርጓል። በዚህ የተነሳ የኢትዮጵያ አየር መንገድ ግሩፕ የመንገደኛ በረራዎቹን ከ90 በመቶ በላይ በማቆሙ ህልውናውን የሚፈታተን ቀውስ ገጥሞታል፤ ይህንን በታሪኩ ለመጀመሪያ ጊዜ የገጠመውን ፈተና ለመወጣት ሙሉ በሙሉ የስትራቴጂክ እቅድ ለውጥ በማድረግ የትኩረት አቅጣጫውን ወደ እቃ ጭነት ስራ በማዞር እየሰራ ይገኛል።
በመላው ዓለም እየጨመረ ለመጣው የጭነት አገልግሎት ፍላጎት በነበሩት የጭነት ማመላለሻ አውሮፕላኖች ምላሽ ሲሰጥ እንደነበር ያስታወሰው አየር መንገዱ፤ የጭነት ማጓጓዝ አቅሙን ለማሳደግ ተጨማሪ 22 የመንገደኛ አውሮፕላኖች በውስጥ አቅም የምህንድስና ማስተካከያ ተደርጎባቸው በጭነት አገልግሎት ስራ ላይ መሰማራታቸውን አስታውቋል።
አየር መንገዱ በመንገደኛ አውሮፕላኖቹ ላይ ያደረገው ማስተካከያ ዓለም አቀፍ የአቪየሽንና የቴክኒክ ተቆጣጣሪ አካላት ያስቀመጧቸውን መስፈርቶች በመከተልና በማሟላት እንደሆነም አመልክቷል።
አየር መንገዱ የኮቪድ-19 ወረርሽኝን ለመዋጋት የሚደረገውን ጥረት ለማገዝ የህክምና ቁሳቁሶችን በመላው አፍሪካ በማጓጓዝ ላይ እንደሚገኝ ገልጾ፣ የአገልግሎት ተልእኮውን በብቃት ለመወጣትም በመንገደኛ አውሮፕላን የእቃ ማስቀመጫ ቦታ፣ እንዲሁም የአውሮፕላኖቹ ወንበሮች ሳይነሱ ጭነት በመጫን አገልግሎቱን በመስጠት ላይ እንደሚገኝ ጠቁሟል።
የኢትዮጵያ አየር መንገድ ግሩፕ ዋና ስራ አስፈጻሚ አቶ ተወልደ ገብረማርያም አውሮፕላኖቹን ለጭነት አገልግሎት እንዲውሉ በማጥናትና በማስተካከል የምህንድስና ስራ ላይ ለተሳተፉ የአየር መንገዱ የአውሮፕላን ጥገና ክፍል ባለሙያዎችን አድናቆታቸውን በመግለጽ ምስጋና ማቅረባቸውን መግለጫው አስታውቋል።
‘’ይህ ተግባር በዚህ አስቸጋሪ ወቅት የበርካታ ደንበኞቻችንን ፍላጎት ለማሟላት የሚያግዘንን የተሻለ አቅም ለመፍጠር ያስችለናል’’ ማለታቸውን የጠቀሰው መግለጫው፤ አየር መንገዱ ዓለም አቀፉን ወረርሽኝ ለመዋጋት ዋነኛ ተዋናይ በመሆኑ መደሰታቸውንና አገልግሎቱን ለማሳደግ የተለያዩ አማራጮች እየተጠኑ እንደሚገኙ መጠቆማቸውን ገልጿል ።
ዋና ስራ አስፈጻሚው የኢትዮጵያ አየር መንገድ ፈታኝ በሆነው በዚህ ወቅት የዓለምን ማኅበረሰብ ለማገልገል ባደረገው ጥረት ህይወት አድን የሆኑ የህክምና መሳሪያዎችን በበርካታ መጠንና ፍጥነት እያጓጓዘ መሆኑን አስታውቀው ፣ በዚህም የአገልግሎት ብቃቱን በማስመስከሩ በዓለም አቀፍ ደረጃ ምስጋናና አድናቆት እየተበረከተለት መሆኑን አመልክተዋል።አዲስ ዘመን ግንቦት 12/2012በጋዜጣው ሪፖርተር